स्वयं सहायता भत्ते के लिए हर माह देनी होगी बेरोजगार होने की सूचना
स्वयंसहायता भत्ता के लाभार्थी हर माह सरकार को अपने बेरोजगार होने की जानकारी देंगे। ऐसा करने पर ही उस माह में उनके भत्ते की रकम जारी होगी। इसके लिए सॉफ्टवेयर तैयार किया जा रहा है। विकास आयुक्त शिशिर सिन्हा की अध्यक्षता में हुई बैठक में यह फैसला लिया गया है। बैठक में यह भी तय किया गया कि भत्ते के अयोग्य आवेदकों को कुशल युवा कार्यक्रम में प्रशिक्षण दिलाया जाए। इसके लिए इस कार्यक्रम में आवेदन करने की उम्र सीमा 25 वर्ष से बढ़ा कर 35 वर्ष करने पर विचार किया जा रहा है। बैठक में तय हुआ कि मुख्यमंत्री स्वयं सहायता भत्ता के लाभार्थी को संबंधित जिला और परामर्श केंद्र को प्रत्येक माह एसएमएस करना होगा कि वह अभी तक बेरोजगार है। इस योजना में चयनित आवेदकों को नौकरी की तलाश के लिए दो साल तक हरेक माह एक-एक हजार रुपए दिए जाएंगे। 20-25 साल के युवा इस योजना का लाभ उठा सकेंगे। वैसे गरीब छात्र जो 12वीं पास होने के बाद अध्ययनरत नहीं हों उनको इस योजना का लाभ होगा।
यह भी तय किया गया है कि भत्ते के लिए आवेदन स्वीकृत हो जाने के बाद आवेदक को पहले माह का भत्ता दे दिया जाएगा। उसके बाद भत्ते का भुगतान आवेदक का एसएमएस मिलने पर होगा। अगर 3 तारीख तक मैसेज नहीं मिलता है, तो भत्ते का भुगतान बंद दिया जाएगा। दूसरी ओर कुशल युवा कार्यक्रम के लिए 534 प्रखंडों में कौशल प्रशिक्षण केंद्र खोले गए हैं। यहां पर युवाओं को बेसिक कंप्यूटर ट्रेनिंग, व्यवहार कौशल और संवाद कौशल (हिन्दी-अंग्रेजी) का प्रशिक्षण दिया जाएगा। योजना में उम्र सीमा बढ़ाने के लिए श्रम संसाधन विभाग को प्रस्ताव तैयार करके कैबिनेट से मंजूरी लेने को कहा गया है।
hin_Deva hin_Deva hin_Deva